OpenLLM-France/wikimedia huggingface dataset:
# Karki

Karki (també coneguda com a Kərki, Kiarki, Kyarki) o Tigranaixen (Տիգրանաշեն en armeni) és de iure un exclavament de la República Autònoma de Nakhtxivan (Azerbaidjan). Des del maig de 1992, a partir de la guerra de Nagorno-Karabakh, ha estat controlat de facto per Armènia, el qual administra el territori com a part de la província d'Ararat. La carretera principal que connecta Armènia de nord a sud passa just al costat del poble, el qual és avui majoritàriament habitat per armenis (d'origen local i refugiats de l'Azerbaidjan). Ha estat rebatejada Tigranaixen pel govern armeni (del rei antic Tigranes el Gran, sota el qual el Regne d'Armènia va assolir el seu poder més gran). La seva mida és aproximadament 19 km².
Després que la guerra, molts dels habitants àzeris de Karki es van restablir en un poble nou amb el nom de Nou Karki (Àzeri: Yeni Kərki), creat dins del Districte Kangarli de l'Azerbaidjan, a la República Autònoma de Nakhtxivan.

## Referències

* ↑ Brady Kiesling, Rediscovering Armenia, p. 30; original archived at Archive.org, and current version online on Armeniapedia.org.
* ↑ Karki / Tigranashen exclave – Azerbaijan – Azerb.com
* ↑ «Còpia arxivada». Arxivat de l'original el 2008-11-19. [Consulta: 6 abril 2016].
# Buraq

El Buraq o al-Buraq (àrab: البراق, al-Burāq, literalment ‘raig’, ‘esclat resplendent’) és un cavall mitològic que apareix a la tradiciَó islàmica. Criatura dels cels que carregà Mahoma de la Terra al Cel i de retorn durant l'isrà i el miraj (‘viatge nocturn'), que és un dels esdeveniments relatats a l'Alcorà.

## Descripció

A la tradició islàmica, el Buraq sol ser descrit com «un animal blanc i gran, més llarg que un burro però més petit que una mula, que pot posar la seva peülla a una distància igual a la que assoleix la vista.»
A la literatura i l'art, el Buraq és presentat sovint com una bèstia amb cara de dona o també com una criatura híbrida part àliga i part cavall, possiblement inspirada en les llegendes del Pegàs grec i el Lamassu babiloni.

## L'episodi del Viatge al setè cel o Viatge nocturn

Estant Mahoma a casa del seu cosí, tot fent la seva cinquena oració, decidí anar-se'n a la Kaba quan se li presentà davant seu l'àngel Gabriel. Aquest li obrí el pit, li tragué el cor i el rentà amb aigua beneïda, per després tornar-l'hi sense cap ferida. Aleshores arribà el Buraq perquè Mahoma el muntés. En companyia de Gabriel, viatjà a la «més llunyana mesquita» més ràpid que la llum. Quan hi arribaren, Mahoma entrà amb Gabriel i assistiren a l'oració de tahíyyat al-màsjid o d'entrada a la mesquita. Tot seguit ascendiren al primer cel i al següent i la resta, fins al setè; allà Gabriel deixà Mahoma que continuà fins a sídrat al-muntahà per tal de conèixer Déu. Hi arribà a estar molt a prop, però no li'n veié la cara. Déu mostrà a Mahoma unes terribles escenes de l'infern i el dolor. Mahoma baixà a la Terra i des d'aquell moment esdevingué un predicador de Déu.

## Referències

* ↑ Oriol Dauder, Joan A. Diccionari d'éssers fantàstics. Quid pro quo, 2019 [Consulta: 26 setembre 2020].
# TGA

TGA té els següents significats:
* Team Giant-Alpecin, equip ciclista professional d'Alemanya, vegeu Team DSM
* Therapeutic Goods Administration, agència reguladora dels medicaments del govern d'Austràlia
* Anàlisi termogravimètrica (del seu nom en anglès ThermoGravimetric Analysis), mètode d'anàlisi gravimètrica que utilitza els canvis de temperatura
* Amnèsia global transitòria (del seu nom en anglès Transient Global Amnesia), síndrome neurològica caracteritzada per la pèrdua temporal de la memòria
* Transposició de les grans artèries, malformació congènita del cor
* Truevision TGA (de l'acrònim en anglès Truevision Graphics Adapter), format de fitxer d'imatge de mapa de bits
* Tandy Graphics Adapter, format estàndard de vídeo utilitzat pels ordinadors compatibles Tandy
* Àcid tioglicòlic (del seu nom en anglès ThioGlycolic Acid), compost orgànic amb un grup glicol
* TGA (de l'acrònim en anglès Trucknology Generation A), sèrie de camions fabricada per l'empresa MAN SE, vegeu MAN_SE#Productes_-_divisió_MAN_Nutzfahrzeuge_AG
* TGA (acrònim de timina-guanina-adenina). codó de l'àcid desoxiribonucleic, vegeu codó
* TGA, codi del COI per a Tonga, estat de la Polinèsia, vegeu codis del COI per als països
* TGA, codi de la FIFA per a Tonga, vegeu llista de codis FIFA
# Cucut maragda d'orelles blanques

El cucut maragda d'orelles blanques (Chalcites meyeri) és una espècie d'ocell de la família dels cucúlids (Cuculidae) que habita boscos de Nova Guinea i les illes Raja Ampat.
# Districte de Zambèzia

El districte de Zambèzia fou una unitat administrativa colonial de Moçambic formada el 1858 amb la unió de les capitanies de Rios de Sena i Quelimane. Abraçava tota la vall del Zambeze i la capital era Quelimane.
El 1913 es va dividir en els districtes de Quelimane i Tete. El primer va agafar el nom de Zambézia vers el 1915 però va recuperar el seu nom anterior posteriorment, per retornar finalment al de Zambézia amb el que va esdevenir el 1975 la província de Zambézia al Moçambic independent.
# Pere I de Luxemburg

Pere I de Luxemburg (1390 - Rambures 31 d'agost de 1433) va ser el fill de Joan de Luxemburg i Margarita de Brienne, comte de Brienne, de Conversano i Saint-Pol.
El 8 de maig de 1405 es va casar amb Margarita de Baux amb qui va tenir 9 fills. Va ser aliat dels anglesos durant la Guerra dels Cent Anys. El seu germà Joan II va custodiar Joana d'Arc fins que la va vendre als anglesos.
Va morir a Rambures el 1433, víctima de la Pesta negra. Una de les seves netes, Isabel Woodville, va ser reina consort del rei Eduard IV d'Anglaterra.

## Referències

* ↑ David Baillie Warden, Nicolas Viton de Saint-Allais et al. L'Art de vérifier les dates, volume 17, Moreau, imprimeur, 1818,
# Hansjörg Rey

Hansjörg Rey (Kenzingen, 4 de juny de 1966), més conegut com a Hans Rey i anomenat sovint Hans "No Way" Rey, és un pioner del bicitrial i el ciclisme de muntanya extrem. Nascut i criat a Alemanya, de nacionalitat suïssa i resident a Califòrnia, Rey va començar a practicar aquesta mena de ciclisme cap al final dels setanta i el 1999 fou introduït en el Mountain bike hall of fame.

## Trajectòria

Al llarg de la seva carrera, Rey guanyà diversos campionats de bicitrial amb diferents bicicletes, fins que d'ençà de 1987 passà a pilotar-ne exclusivament de la marca GT i s'establí als EUA, des d'on continuà la seva carrera i s'especialitzà també en competicions i exhibicions de mountain bike. El 1997 decidí retirar-se de la competició per a poder dedicar-se a explorar el món amb la seva bicicleta de muntanya, creant amb aquesta intenció el Hans Rey Adventure Team, del qual n'és l'únic membre permanent. Des d'aleshores, Rey va fer una sèrie de viatges d'exploració que varen ser filmats per a la televisió. També ha protagonitzat pel·lícules com ara Tread (1994), ha aparegut com a convidat a la sèrie de televisió Pacific Blue (1995-1998) i ha participat en la cerimònia de cloenda dels Jocs Olímpics d'Estiu de 1996, a Atlanta.
El 2005, Hans Rey fundà Wheels4Life, una organització benèfica que proporciona bicicletes a persones necessitades de mitjans de transport als països del tercer món.

## Palmarès internacional en Trialsín

| Any | Categoria | C. del Món | C. d'Europa |
| 1984 | Juvenils | - | 3r |
| 1985 | Experts | - | 2n |
| 1986 | Sènior | 2n | - |

## Referències

* ↑ Pi, Ot. «Els tres camins». A: Ot Pi: L'empremta d'un pioner. Barcelona: Editorial Comanegra S.L., 2011, p. 59. ISBN 8415097204.
* ↑ «Resultados» (en castellà). trialsin.es, 2012. Arxivat de l'original el 7 de març 2013. [Consulta: 27 setembre 2012].

## Enllaços externs

* Lloc Web oficial (anglès)
* Lloc Web de Wheels4Life (anglès)
* Vídeo de Hans Rey en acció (anglès)
# Karl Ludwig Hencke

Asteroides descoberts: 2 :
| (5) Astrea | 8 de desembre de 1845 |
| 6 Hebe | 1 de juliol de 1847 |
Karl Ludwig Hencke (8 d'abril de 1793 - 21 de setembre de 1866) va ser un astrònom aficionat alemany.
Hencke va néixer a Driesen (Brandengurg, actualment Drezdenko a Polònia). Va ser voluntari a les Guerres de la Sisena Coalició (Befreiungskriege) de Prússia però va ser ferit a Lützen. Després que es retirés va viure a la seva ciutat natal on va treballar com a jutge de la cort de la ciutat.
Va descobrir dos asteroides des del seu observatori privat comparant mapes d'estrelles. També va treballar millorant mapes d'estrelles.
Va morir a Marienwerder (actualment Kwidzyn), llavors part de Prússia.
L'asteroide (2005) Hencke es va anomenar en honor seu.

## Referències

* ↑ «Karl Ludwig Hencke a Deutsche Biographie».
* ↑ Hencke, Karl Ludwig
# Ca l'Alerd

Ca l'Alerd és una obra de Vallbona d'Anoia (Anoia) inclosa a l'Inventari del Patrimoni Arquitectònic de Catalunya.

## Descripció

Format per diferents construccions rectangulars afegides on es poden distingir: habitatge, corrals i d'altres dependències. Construït en pedra, el sostre, de teules.

## Història

Sembla que, antigament, va ser un molí fariner. A principis de segle XX (1907 aprox) era una fàbrica de filats de la vídua de Josep Marsal i fills. Al segle xvi i XVII hi havia hagut un forn de vidre de la família Badorc (1546) i després de la família Gralla que l'arrendà el 1657. el 1673, per lligams matrimonials passà a Tarafa i els seus descendents conservaren el forn fins al 1774(sembla que després desaparegué).

## Referències

* 1 2 «Ca l'Alerd». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 octubre 2017].
# Teobald V de Blois

Teobald V de Blois (? - 20 de gener de 1191), també coneguda com el Bon Teobald (en francès:Thibaut li Bon), va ser comte de Blois (1151-1191).

## Orígens familiars

Era fill de Teobald II de Xampanya i Matilda de Caríntia, i germà petit d'Enric I de Xampanya.

## Matriomni i descendents

Primer es va casar amb Sibil·la de Chateaurenault, que el va fer senyor de Chateaurenault. A continuació es va casar amb Alix de França, filla de Lluís VII de França i la seva primera esposa Elionor d'Aquitània. Van tenir set fills:
* Teobald, d. joves
* Felip, d. joves
* Enric, d. joves
* Lluís I de Blois
* Alix, abadessa de Fontevrault
* Margarida de Blois, que es va casar amb Walter d'Avesnes, a qui el seu nebot Teobald VI de Blois va deixar el comtat de Blois
* Isabel de Blois, a qui el seu nebot Teobald VI de Blois va deixar el comtat de Chartres i el senyoriu (de Chateaurenault.

## La Tercera Croada

Tot i que era el segon fill, Teobald va heretar el comtat de Blois (incloent el comtat Chartres quan el seu germà gran Enric I de Xampanya va decidir quedar-se només el comtat de Xampanya. Segons fonts jueves medievals el 1171 Teobald va ser el responsable d'orquestrar el primer Libel de sang contra els jueus a l'Europa continental. Com a resultat d'un estudi patrocinat per l'església, 30 o 31 membres de la comunitat jueva van ser cremats a la foguera. Teobald va viure principalment a Chartres i va reconstruir la muralla de la ciutat. Després va unir-se al seu germà Enric I de Xampanya en la seva guerra contra el jove rei Felip II de França. Després es va reconciliar amb el rei i va participar en la Tercera Croada. Va arribar l'estiu de 1190 a Terra Santa i va morir el 20 de gener de 1191 durant el Setge d'Acre (1189–1191).
| Precedit per: Teobald II de Xampanya | Comte de Blois 1151–1191 | Succeït per: Lluís I de Blois |
# Terrats de Barcelona

Terrats de Barcelona és una pintura a l'oli sobre tela realitzada per Pablo Picasso el 1903 a Barcelona i que actualment forma part de la col·lecció permanent del Museu Picasso de Barcelona. Es mostra a la Sala 8 de la col·lecció permanent del museu.

## Descripció

En la segona estada a l'estudi del carrer de la riera de Sant Joan número 17 l'any 1903, Picasso reprèn un tema que des de la seva arribada a Barcelona, entre 1895 i 1897, és molt freqüent: el paisatge de les teulades urbanes. Va fer diverses obres de tema semblant, mostrant amb diferents perspectives i usos del color, les vistes del barri. Són perspectives urbanes elaborades amb una estructuració dels plans lineals que hi donen una visió molt arquitectònica.
La pintura hi és distribuïda irregularment, té pinzellades carregades de matèria i d'altres de més lleugeres. L'artista combina la pinzellada curta i irregular amb la llarga, vertical i horitzontal, amb un perfil gruixut per al contorn de moltes de les edificacions.
Terrats de Barcelona és també el tema i el títol de l'obra una mica anterior, de període blau, que és una admirable composició de formes i volums a través d'un sol color
Des d'aquest mateix estudi, en la seva primera estada, Picasso va pintar la magnífica perspectiva del carrer amb els seus vianants, El carrer de la Riera de Sant Joan, des de la finestra de l'estudi de l'artista.

## Referències

* ↑ «Fitxa de l'obra al web del museu». Museu Picasso, 2007. [Consulta: 12 juliol 2011].
* ↑ MPB 110.020
* ↑ MPB 110.213

## Bibliografia

* Rafart i Planas, Claustre. Guia del Museu Picasso. Barcelona: Ajuntament de Barcelona, 1998, p.21. DL B.2.887-1998. ISBN 84-7609-869-3.
# Declivi de l'Imperi Romà d'Orient

L'Imperi Romà d'Orient passà per diversos cicles de creixement i deterioració al llarg de gairebé un mil·lenni, incloent-hi grans pèrdues durant les conquestes àrabs del segle vii. Tanmateix, la majoria d'historiadors moderns situen l'inici del seu declivi terminal al segle xi.
Al segle xi, l'Imperi patí una gran catàstrofe quan perdé gran part dels seus territoris centrals a Anatòlia a mans dels turcs seljúcides després de la batalla de Mantziciert i la guerra civil posterior. Alhora, l'Imperi perdé els seus últims territoris a Itàlia a mans del regne normand de Sicília i rebé atacs repetits contra els seus territoris als Balcans. Davant d'aquesta situació l'emperador Aleix I Comnè demanà ajut a Occident, petició que desembocaria en la Primera Croada. Tanmateix, les concessions econòmiques a les repúbliques italianes de Venècia i Gènova afebliren el control de l'Imperi sobre les seves pròpies finances, especialment a partir del segle xiii, mentre que les tensions amb Occident conduïren al saqueig de Constantinoble per les forces de la Quarta Croada el 1204 i la posterior partició de l'imperi.
Tot i que diversos estats successors petits sobrevisqueren i aconseguiren reconquerir Constantinoble el 1261, l'Imperi havia quedat molt tocat. A llarg termini, la puixança dels turcs a Anatòlia es plasmà en el sorgiment de l'Imperi Otomà, que en poc temps conquerí els antics territoris centrals de l'Imperi Romà d'Orient durant els segles xiv i xv, culminant en la caiguda de Constantinoble en mans de l'exèrcit del soldà Mehmet II el 1453.

## Notes

* ↑ Conegut igualment pel nom anacrònic de Imperi Bizantí.
# Diòxid d'estany

L'òxid d'estany (IV), també conegut com a òxid estànnic, és el compost inorgànic amb la fórmula SnO₂. La forma mineral del SnO ₂ s'anomena cassiterita, i aquest és el principal mineral de l'estany. Amb molts altres noms, aquest òxid d'estany és un material important en la química de l'estany. És un sòlid incolor, diamagnètic i amfòter.
L'òxid d'estany (IV) cristal·litza amb l'estructura del rutil. Com a tal, els àtoms d'estany tenen sis coordenades i els àtoms d'oxigen tres coordenades. SnO ₂ normalment es considera un semiconductor de tipus n amb deficiència d'oxigen.
Les formes hidros de SnO ₂ s'han descrit com àcid estannic. Aquests materials semblen ser partícules hidratades de SnO₂ on la composició reflecteix la mida de la partícula.
L'òxid d'estany (IV) es produeix de manera natural. L'òxid sintètic d'estany (IV) es produeix cremant metall d'estany a l'aire. La producció anual està en el rang de 10 quilotones. SnO₂ es redueix industrialment al metall amb carboni en un forn de reverberació a 1200–1300 °C.
SnO₂ s'utilitza en sensors de gasos combustibles incloent detectors de monòxid de carboni. En aquests l'àrea del sensor s'escalfa a una temperatura constant (uns centenars de °C) i en presència d'un gas combustible la resistivitat elèctrica baixa. També s'estan desenvolupant sensors de gas a temperatura ambient utilitzant compostos d'òxid de grafè -SnO₂ reduïts (per exemple, per a la detecció d'etanol).
S'ha investigat el dopatge amb diversos compostos (per exemple, amb CuO). El dopatge amb cobalt i manganès, dona un material que es pot utilitzar per exemple en varistors d'alta tensió. L'òxid d'estany (IV) es pot dopar amb els òxids de ferro o manganès.

## Referències

* ↑ Solid State Chemistry: An Introduction Lesley Smart, Elaine A. Moore (2005) CRC Press ISBN 0-7487-7516-1
* ↑ Plantilla:Holleman&Wiberg
* ↑ Joseph Watson The stannic oxide semiconductor gas sensor in The Electrical engineering Handbook 3d Edition; Sensors Nanoscience Biomedical Engineering and Instruments ed R.C Dorf CRC Press Taylor and Francis ISBN 0-8493-7346-8
* ↑ Jayaweera, M.T.V.P., De Silva, R.C.L., Kottegoda, I.R.M. and Rosa, S.R.D., 2015. Synthesis, characterization and ethanol vapor sensing performance of SnO2/Graphene composite film. Sri Lankan Journal of Physics, 15, pp.1–10. DOI: http://doi.org/10.4038/sljp.v15i0.6345
* ↑ Wang, Chun-Ming; Wang, Jin-Feng; Su, Wen-Bin Journal of the American Ceramic Society, 89, 8, 2006, pàg. 2502–2508. DOI: 10.1111/j.1551-2916.2006.01076.x.
* ↑ Dibb A.; Cilense M; Bueno P.R; Maniette Y.; Varela J.A. Materials Research, 9, 3, 2006, pàg. 339–343. DOI: 10.1590/S1516-14392006000300015 [Consulta: free].
* ↑ A. Punnoose; J. Hays; A. Thurber; M. H. Engelhard; R. K. Kukkadapu Phys. Rev. B, 72, 8, 2005, pàg. 054402. Bibcode: 2005PhRvB..72e4402P. DOI: 10.1103/PhysRevB.72.054402.
# Pere I de Cava

Pere I de Cava o Pere de Pappacarbone (Salern, Campània, c. 1038 - Cava de' Tirreni, 1123) fou un abat benedictí italià, fundador de la congregació o Orde de Cava. És recordat com abat tercer de l'Abadia de Cava i és venerat com a sant per l'Església Catòlica

## Biografia

Nascut a Salern, era nebot d'Alferi de Pappacarbone, noble salernità que s'havia retirat a fer vida eremítica i havia fundat l'Abadia de Cava, posada sota la regla benedictina. Pere hi ingressà sota l'abat Lleó I de Cava. Marxà a l'Abadia de Cluny, on fou entre 1062 i 1068, i fou bisbe de Policastro i, entre 1067 i el gener de 1072, fou abat de San Arcangelo nel Cilento.
Fou elegit llavors coadjutor de l'abadia de Cava per Lleó I, cap al 1072 i renuncià al bisbat. Poc després, el novembre de 1078 n'esdevingué abat. El seu abadiat fou molt rigorós. Amplià el monestir i consolidà la relació amb altres monestirs que en depenien, constituint una congregació benedictina sobre el model de la Congregació de Cluny. Creà així l'anomenada Orde de Cava, que acabà tenint un paper rellevant al sud d'Itàlia. Redactà les Constitutiones Cavensis a partir de les constitucions de Cluny. En 1092 rebé a l'abadia el papa Urbà II, que hi consagrà la basílica.
Va renunciar al càrrec després de molts anys de govern i morí mentre feia vida eremítica a la cova Arsicia, prop de l'abadia. Fou succeït per Constable de Cava, que era llavors el coadjutor.

## Veneració

Sebollit a la mateixa cova, la seva despulla fou portada a un altar de l'abadia el 1911. Els quatre primers abats de Cava foren reconeguts com a sants el 21 de desembre de 1893 per Lleó XIII: són els sants Alferi, fundador i primer abat (1050); Lleó I de Cava (1050-79); Pere I i Constable.

## Bibliografia

* Santi, beati e testimoni. "San Pietro I (Pappacarbone) Abate di Cava".
* Santi, beati e testimoni. "San Constabile (Costabile)".
* Catholic forum. "Peter of Pappacarbone". Arxivat 2008-03-08 a Wayback Machine.
# Hidarnes III

Hidarnes III (mort l'any 410 aC) va ser un sàtrapa d'Armènia a la Pèrsia aquemènida, entre els anys 450 aC i 428 aC.

## Origen

Hidarnes III podria ser el net d'Hidarnes I, un dels set nobles perses que van ajudar a Darios I el Gran a pujar al tron després d'haver matat el mag Smerdis. El fill i homònim d'aquest noble va ser un cap dels Immortals i governador de Sardes a Lídia sota Xerxes I al que va acompanyar en la seva expedició contra Atenes.
Hidarnes III va ser sàtrapa d'Armènia sota Darios II de Pèrsia. No obstant això, Pierre Briant subratlla que «ningú no pot dir amb seguretat que Hidarnes III fos un dels descendents d'un dels conjurats del 522 aC ». En aquest context, res no permet de considerar que el govern d'Armènia hagi estat atribuït a títol hereditari a aquesta família, els «pseudo Hidàrnides».
Tanmateix després de la mort de Terituixmes, fill d' Hidarnes III, la unió d'Orontes I, que també era sàtrapa d'Armènia, amb Rodoguna, filla de Estàtira i neta d'Hidarnes III, va permetre als Oròntides d'Armènia, i després als seus successor els reis de Commagena, d'adquirir una ascendència aquemènida i de reivindicar descendència d'un dels «set» famosos perses que van posar al tron a Darios I el Gran.

## Posteritat

Segons Ctèsies, Hidarnes III i la seva esposa, enterrada viva per Parisatis, van ser pares de :
* Terituixmes, sàtrapa d'Armènia.
* Estàtira, esposa d'Artaxerxes II de Pèrsia l'any 428 aC, enverinada el 400 aC.
* Metrostes i Hèlicos, executats per orde de Parisatis el 410 aC.
* Roxana, esposa del seu germà Terituixmes i executada per orde de Parisatis el 410 aC.
* dues filles, igualment executades per orde de Parisatis el 410 aC
* Tissafernes, sàtrapa de Sardes i de Jònia executat l'any 396/395 aC.
* un fill, «germà d'Estàtira», que formava part de l'entorn de Tissafernes.

## Referències

* ↑ Toumanoff, Cyrille. Les dynasties de la Caucasie chrétienne de l'Antiquité jusqu'au XIX$^e$ siècle: Tables généalogiques et chronologiques, 1990, p. 393.
* ↑ Heròdot, Històries, III, 70.
* ↑ O el besnet.
* ↑ Heròdot, Històries, VIII, 113 & 118.
* ↑ Pierre Briant, Histoire de l'Empire perse de Cyrus à Alexandre, Fayard, Paris, 1996 ISBN 2-213-59667-0, p. 606.
* ↑ Pierre Briant, op. cit., p. 607.
* ↑ Cyrille Toumanoff, op. cit. p. 403-405.
* ↑ Cyrille Toumanoff, op. cit., p. 404.
* ↑ Xenofont, Anàbasi, II, 3, § 17, citat per Pierre Briant, op. cit., p. 607.

## Bibliografia

* Pierre Briant, Histoire de l'Empire perse de Cyrus à Alexandre, Fayard, Paris, 1996 ISBN 2-213-59667-0.
* Toumanoff, Cyrille. Les dynasties de la Caucasie chrétienne de l'Antiquité jusqu'au XIX$^e$ siècle: Tables généalogiques et chronologiques, 1990, p. 393-394.

## Enllaços externs

* (anglès) Rüdiger Schmitt, « Hydarnes », a cyclopædia Iranica en línia. Consultat el 16 de desembre de 2011.